Nicolai Wammen (S), 2014-04-03:
Tak for det, formand.
Og jeg kan sige, at det, jeg her vil sige, også fuldt ud gælder den socialdemokratiske gruppe.
Jeg vil gerne indlede med at takke for en god debat og også den meget brede støtte til et dansk militært bidrag til støtte for FN's indsats i Den Centralafrikanske Republik.
Den Centralafrikanske Republik – eller kort og godt: CAR – er et land, hvor Danmark ikke tidligere har været engageret i større omfang, og hvor dansk involvering også på sigt må ventes at være begrænset.
Men den humanitære krise, der over længere tid har udviklet sig i landet, er dybt bekymrende, og der er et massivt behov for humanitær hjælp og for at beskytte civilbefolkningen. I den situation er det vigtigt, at Danmark støtter op om det internationale samfunds indsats i CAR.
Danmark har allerede bidraget med ca. 60 mio. kr. i humanitær og anden bistand til landet.
Det er også glædeligt, at der fra FN's side lægges op til etableringen af en egentlig FN-fredsbevarende operation.
Fra FN's side har man efterspurgt et dansk militært bidrag til indsatsen i Den Centralafrikanske Republik.
I den forbindelse har forsvaret meddelt, at Herculestransportflyet C-130J, der lige nu er stillet til rådighed for MINUSMA-missionen i Mali, også vil kunne løse opgaven i Den Centralafrikanske Republik.
Bidragets udsendelsesperiode vil derfor følge udsendelsesperioden for det danske bidrag til MINUSMA, som er 5 måneder fra den 1. februar 2014.
Det danske fly vil derfor som hidtil skulle operere med udgangspunkt i Mali.
Der vil kunne blive behov for en ekstra bemanding i forbindelse med løsning af opgaverne i Den Centralafrikansk Republik såsom forbindelsesofficerer, lægefagligt personel og sikringspersonel.
Denne ekstra bemanding vurderes at kunne holdes inden for styrkeloftet på de 60 personer, der p.t. ikke udnyttes fuldt ud i MINUSMA-operationen.
Opgaverne kan også være forbundet med de franske styrker i CAR, der har FN-mandat til at støtte MISCA.
Der har været tale om løsning af transportopgaver mellem lande i regionen og CAR, og opgaverne inkluderer bl.a. transport af personel, forsyninger af materiel såsom køretøjer, reservedele, ammunition m.v. Ud over at støtte de nuværende operationer i CAR vil det danske bidrag således allerede nu bidrage til at forberede etableringen af en egentlig FN-fredsbevarende operation.
Det er samtidig vigtigt for mig at understrege, at de FN-mandatbaserede indsatser, som flyet vil kunne udføre opgaver for i CAR, hviler på et solidt folkeretligt grundlag med mandat i FN's Sikkerhedsråds resolutioner 2121, 2127 og 2134.
Jeg vil også gerne bemærke, at det danske transportflybidrag ikke vil være til rådighed for EU's operation i CAR henset til Danmarks forsvarsforbehold.
Forsvaret har oplyst, at meromkostningerne til den udvidede opgave i Den Centralafrikanske Republik forventes at udgøre ca. 4,5 mio. kr.
Alle meromkostninger forbundet med opgaven forventes at kunne afholdes inden for forsvarets eksisterende økonomiske ramme for MINUSMA på 31 mio. kr., idet der bl.a. modtages refusion fra FN for dele af forsvarets omkostninger vedrørende bl.a. lønudgifter, flyvetimer og serviceydelser.
Desuden er etablerings- og hjemtagningsomkostninger indeholdt i B 28-økonomien.
De danske soldater udsendt med vores C 130-bidrag i Mali
yder en prisværdig indsats og løser opgaven med en høj grad af professionalisme og også med stor faglighed.
Jeg vil som også andre her i salen i dag ønske dem alt det bedste med den opgave, der nu skal løses. Som afslutning vil jeg gerne takke ordførerne for en god og konstruktiv debat, og jeg ser frem til det videre arbejde med denne vigtige sag.